ROMÂNIA

JUDEŢUL BUZĂU

MUNICIPIUL BUZĂU

-CONSILIUL LOCAL-

**PROIECT DE HOTĂRÂRE NR. 177 din data de 25.06.2018**

privind colectarea separată a deşeurilor şi acordarea de facilităţi

către persoanele fizice şi asociaţiile de proprietari

Consiliul Local al Municipiului Buzău, judeţul Buzău, întrunit în şedinţă ordinară;

Având în vedere:

- expunerea de motive a domnului consilier local PNL Ionescu Constantin, înregistrată sub nr. 204/CLM/25.06.2018, prin care se propun măsuri privind colectarea separată a deșeurilor și acordarea de facilități către persoanele fizice și asociațiile de proprietari;

- adresa nr. 17686/19.06.2018 a domnului consilier Ionescu Constantin;

- raportul de specialitate al Serviciului Gospodărie Urbană și Protecția Mediului nr. 18.152/25.06.2018;

- avizul Comisiei pentru administrația publică, juridică și de disciplină, apărarea ordinii publice, respectarea drepturilor și libertăților cetățenilor a Consiliului Local al Municipiului Buzău;

- avizul Comisiei pentru patrimoniu şi activităţi economico-financiare a Consiliului Local al Municipiului Buzău;

- prevederile art. 19 și 20 din Hotărârea Guvernului nr. 621/2005 privind gestionarea ambalajelor și a deșeurilor de ambalaje, cu modificările și completările ulterioare;

- prevederile art. 24, alin. (6), lit. d) din Legea nr. 101/2006 a serviciului de salubrizare a localităţilor, cu modificările și completările ulterioare;

- prevederile Ordonanței Guvernului nr. 2/2001 privind regimul juridic al contravențiilor, cu modificările și completările ulterioare;

- prevederile Legii nr. 52/2003 privind transparența decizională în administrația publică, cu modificările și completările ulterioare.

În temeiul art. 36, alin. (2), lit. d), alin.(4), lit. e), alin. (6), lit. a), pct. 14, art. 45, alin. (1) din Legea nr. 215/2001 a administraţiei publice locale, republicată, cu modificările şi completările ulterioare,

**H O T Ă R Ă Ş T E:**

Art. 1.- Asociaţiile de locatari/proprietari şi casele individuale au obligaţia colectării deşeurilor menajere separate pe trei componente, după cum urmează:

1. componenta reciclabilă: hârtie, carton, plastic, PET, sticlă, doze de aluminiu, ambalaje tetrapak;
2. componenta reziduală;
3. componenta biodegradabilă/vegetală.

Art. 2.- Pentru colectarea deşeurilor conform art. 1 se vor folosi următoarele recipiente:

1. pentru componenta reciclabilă: europubele galbene sau saci galbeni;
2. pentru componenta reziduală: europubele sau containerele gri sau negre;
3. pentru componenta biodegradabilă/vegetală: europubele maro/container metalic inscripţionat corespunzător.

Art. 3.- Operatorul de salubrizare autorizat va lua măsuri pentru preluarea deşeurilor colectate pe cele trei componente de la persoanele fizice şi asociaţiile de proprietari/locatari şi dotarea acestora cu recipienţi şi/sau saci de plastic personalizaţi şi inscripţionaţi cu titlul de deşeuri care se vor colecta în condiţiile stabilite la art. 1 şi art. 2.

Art. 4.- (1) Colectarea componentei reciclabile de la persoane fizice se va realiza săptămanal, în aceeaşi zi de colectare a deşeurilor reziduale şi a deşeurilor vegetale/biodegradabile.

(2) Colectarea deşeurilor reciclabile depozitate în saci galbeni de la asociaţiile de proprietari se va face săptămânal, într-o zi stabilită de comun acord cu preşedinţii/administratorii asociaţiilor de proprietari. În această situaţie, sacii galbeni trebuie depozitaţi într-un loc accesibil maşinilor de colectare, loc ce trebuie să fie stabilit de către reprezentanţii asociaţiei, lângă blocurile din cadrul asociaţiei. Aceşti saci nu vor fi depozitaţi la platformele comune.

Colectarea deşeurilor reciclabile depozitate în containerele de la platforme va respecta acelaşi program ca cel al deşeurilor menajere colectate de la platforme.

Art. 5.- (1) Primăria Municipiului Buzău împreună cu operatorul de salubrizare autorizat şi preşedinţii/administratorii asociaţiilor de locatari/proprietari vor lua măsuri de conştientizare şi informare a locatarilor cu privire la necesitatea colectării separate a deşeurilor pe trei componente. În acest sens vor fi afişate la loc vizibil informaţii cu privire la obligativitatea colectării separate, destinaţia europubelelor/sacilor de colectare a componentei reciclabile, locul de depozitare şi de colectare, precum şi ziua la care componenta reciclabilă va fi predată operatorului de salubrizare.

(2) Neînţelegerile apărute între operatorul de salubrizare şi asociaţiile de locatari/proprietari, casele individuale, se vor soluţiona în prezenţa reprezentanţilor Primăriei Municipiului Buzău.

Art. 6.- (1) Asociaţiile de locatari/proprietari vor desemna o persoană care va preda deşeurile – componenta reciclabilă operatorului de salubrizare în ziua stabilită cu operatorul de salubrizare, persoana căreia îi va fi înmânat şi bonul de cântar.

(2) Asociaţiile de proprietari, prin reprezentanţii lor, au obligaţia de a distribui periodic locatarilor sacii galbeni primiţi pe baza de proces verbal de la operatorul de salubritate.

Art. 7.- Operatorii de salubrizare vor aplica un tarif diferenţiat pentru evacuarea deşeurilor de la persoanele fizice şi asociaţiile de locatari/proprietari care colectează separat componenta reciclabilă astfel:

1. pentru persoanele fizice şi asociaţiile de proprietari care colectează separat componenta reciclabilă de componenta reziduală şi biodegradabilă/vegetală, se va realiza o diminuare a valorii facturii lunare după cum urmează:

- de 5% din valoarea facturii dacă se colectează minim 3kg/gospodărie, apartament/lună;

- de 10% din valoarea facturii dacă se colectează minim 5kg/gospodărie, apartament/lună;

- de 15% din valoarea facturii dacă se colectează minim 8kg/gospodărie, apartament/lună;

Art. 8.- Cantitatea minimă de deşeuri – componenta reciclabilă - colectate şi predate lunar de către persoanele fizice cu contract individual şi de către persoanele fizice aparţinând unei asociaţii de proprietari operatorului de salubrizare pentru care se va diminua factura lunară este de minim 3 kg/gospodărie, apartament/lună.

Art. 9.- Operatorul de salubrizare şi Primăria Municipiului Buzău, prin serviciile specializate au obligaţia de a desfăşura o dată la 3 luni acţiuni de informare şi conştientizare a persoanelor fizice şi asociaţiilor de proprietari/locatari cu privire la obligativitatea colectării separate a deşeurilor pe *cele trei componente menţionate la art. 1.*

Art. 10.- Operatorul de salubrizare are obligaţia să creeze trasee separate de colectare pentru fiecare tip de deşeu, precum şi să aloce maşini distincte pentru colectarea şi transportul deşeurilor.

Art. 11.- Separarea componentelor reciclabile pe tipuri de deşeuri se va realiza de către operatorul de salubrizare.

Art. 12.- În cazul în care la depozitele de deşeuri nu există sisteme de sortare a deşeurilor reciclabile, se interzice depozitarea finală a deşeurilor – ce reprezintă componenta reciclabilă, dacă acestea respectă standardele de calitate necesare reciclării.

Art. 13.- Nerespectarea prevederilor prezentei hotărâri atrage răspunderea contravenţională şi se sancţionează cu amendă, după cum urmează:

1. Nerespectarea de către persoanele fizice şi asociaţiile de locatari/proprietari a prevederilor art. 1, art. 2, art. 6, constituie contravenţie şi se sancţionează cu amendă cuprinsă între 500 – 2.000 lei.
2. Nepreluarea separată a deşeurilor colectate separat, decalarea zilei de colectare stabilite cu mai mult de o zi şi nerespectarea prevederilor art. 3, art. 4, art. 5, art. 10, art. 11 de către operatorul de salubrizare constituie contravenţie şi se sancţionează cu amendă cuprinsă între 500 – 2500 lei.

Art. 14.- Contravenţiile prevăzute la art. 13 se constată şi se sancţionează prin proces-verbal încheiat de persoanele împuternicite de către Primarul Municipiului Buzău.

Art. 15. - Contravenientul poate achita în termen de cel mult 48 de ore de la data încheierii procesului-verbal , după caz, de la data comunicării acestuia, jumătate din minimul amenzii, agentul constatator făcând mențiune despre această posibilitate în procesul-verbal.

Art. 16.- Contravenţiilor prevăzute la art. 13 le sunt aplicabile prevederile Ordonanţei Guvernului nr. 2/2001 privind regimul juridic al contravenţiilor, cu modificările şi completările ulterioare.

Art. 17.- Prezenta hotărâre intră în vigoare în termen de 90 de zile de la adoptare, perioadă necesară informării populaţiei conf. art. 5, art. 6 şi art. 9.

Art. 18.- Primarul municipiului Buzău, prin intermediul Serviciului Gospodărie Urbană şi Protecţia Mediului, Direcției Poliției Locale Buzău, precum şi Societatea Comercială "RER Sud" S.A. Buzău, vor aduce la îndeplinire prevederile prezentei hotărâri.

**INIŢIATOR**

**CONSILIER LOCAL PNL,**

Constantin Ionescu

**AVIZAT PENTRU LEGALITATE:**

**SECRETARUL MUNICIPIULUI BUZĂU,**

**Eduard Pistol**

ROMÂNIA

JUDEŢUL BUZĂU

MUNICIPIUL BUZĂU

# - PRIMAR -

# Nr. 204/CLM/25.06.2018

**EXPUNERE DE MOTIVE**

la proiectul de hotărâre privind colectarea separată a deşeurilor şi

acordarea de facilităţi către persoanele fizice şi asociaţiile de proprietari

În conformitate cu prevederile art. 19 și 20 din Hotărârea Guvernului nr. 621/2005 privind gestionarea ambalajelor și a deșeurilor de ambalaje, cu modificările și completările ulterioare și art. 24 alin. (6), lit. d) din Legea nr. 101/2006 a serviciului de salubrizare a localităţilor, cu modificările și completările ulterioare, domnul consilier municipal Constantin Ionescu a înaintat Consiliului Local al Municipiului Buzău prin adresa nr. 17.686/2018 un proiect de hotărâre privind ”Colectarea separată a deșeurilor și acordarea de facilități către persoanele fizice și asociațiile de proprietari”.

Printre măsurile propuse în cadrul acestui proiect de hotărâre menționăm:

- conștientizarea populației privind necesitatea/obligativitatea colectării separate a deșeurilor;

- obligația asociațiilor de locatari/proprietari, locuitorilor caselor individuale și persoanelor juridice de a colecta deșeurile menajere separat, respectiv în europubele sau saci pentru componenta reciclabilă sau europubele/containere folosite pentru colectarea deșeurilor menajere în amestec;

- obligațiile operatorului de salubrizare și ai reprezentanților asociațiilor de proprietari privind stabilirea unui orar pentru ridicarea deșeurilor colectate care constituie componenta reciclabilă;

Totodată se propune acordarea unor facilități pentru persoanele fizice care colectează separat cele 2 componente, respectiv diminuarea facturilor cu minim 10% sau majorarea tarifului de evacuare cu 10% pentru cei care nu colectează separat cele 2 componente.

De asemenea sunt prevăzute și sancțiuni contravenționale pentru nerespectarea obligației colectării separate a deșeurilor, a orarului de ridicare a deșeurilor, precum și nepreluarea separată a deșeurilor colectate separat.

Având în vedere cele de mai sus, s-a elaborat alăturatul proiect de hotărâre, proiect pe care vă rog să-l adoptaţi în forma prezentată.

**INIŢIATOR**

**CONSILIER LOCAL PNL,**

Constantin Ionescu

ROMÂNIA

JUDEŢUL BUZĂU

MUNICIPIUL BUZĂU

Serviciul Gospodărie Urbană şi Protecţia Mediului

Nr. 18.152/25.06.2018

**R A P O R T**

la proiectul de hotărâre privind colectarea separată a deşeurilor şi

acordarea de facilităţi către persoanele fizice şi asociaţiile de proprietari

Prin adresa nr. 17.686/2018 domnul consilier municipal Constantin Ionescu a înaintat Consiliului Local al Municipiului Buzău un proiect de hotărâre privind ”Colectarea separată a deșeurilor și acordarea de facilități către persoanele fizice și asociațiile de proprietari”.

Propunerile cuprinse în acest proiect de hotărâre au fost formulate ținând cont de prevederile art. 24, alin. (6), lit. d) din Legea nr. 101/2006 a serviciului de salubrizare a localităţilor, cu modificările și completările ulterioare.

Astfel, pe lângă conștientizarea populației privind necesitatea colectării separate a deșeurilor sunt prevăzute măsuri privind obligativitatea asociațiilor de locatari/proprietari, locuitorilor caselor individuale și persoanelor juridice de a colecta deșeurile menajere separat, respectiv în europubele sau saci pentru componenta reciclabilă sau europubele/containere folosite pentru colectarea deșeurilor menajere în amestec.

Totodată se propune acordarea unor facilități pentru persoanele fizice care colectează separat cele 2 componente, respectiv diminuarea facturilor cu minim 10% sau majorarea tarifului de evacuare cu 10% pentru cei care nu colectează separat cele 2 componente.

Pentru nerespectarea obligației colectării separate a deșeurilor, a orarului de ridicare a deșeurilor, precum și nepreluarea separată a deșeurilor colectate separat sunt prevăzute sancțiuni contravenționale cărora le sunt aplicabile prevederile Ordonanței Guvernului nr. 2/2001 privind regimul contravențiilor, cu modificările și completările ulterioare.

Având în vedere cele de mai sus s-a elaborat alăturatul proiect de hotărâre, cu rugămintea de a fi promovat pe ordinea de zi a şedinţei ordinare a Consiliului Local al Municipiului Buzău, în vederea adoptării lui.

**ŞEF SERVICIU,**

Anişoara Preda